J. Baška, minister obrany SR: (2008-09-18):
Prvé by som sa dotkol včerajšieho vystúpenia pána poslanca Brocku. Hovoril, že názov zákona by sa mohol volať aj úplne, úplne inak. Keď sa pripravovala táto novela, poslanecká novela zákona, som veľmi rád, že po konzultáciách pánov poslancov s rezortom ministerstva obrany o možnej novele tohto zákona, že si túto novelu páni poslanci osvojili, pripravili a dali do parlamentu do legislatívneho procesu. Čo sa týka toho názvu, včera tu vôbec nepadlo slovo o zákone č. 278/1993 Z. z. o správe majetku štátu. Tento zákon hovorí, akým spôsobom sa daný majetok štátu predáva a spravuje. Táto novela a tento zákon č. 172/2004 Z. z. je osobitný zákon na predaj majetku, ktorý sa týka len určitých ministerstiev a určitého majetku štátu. Týka sa teda rezortu obrany, rezortu vnútra a touto novelou je tam opätovne doplnené colné riaditeľstvo kvôli hraničným prechodom, ktoré sú na hraniciach so štátmi Európskej únie, pretože doteraz sa nepodarilo mestám a obciam niektoré tieto majetky či už darovať alebo predať. Táto novela zákona č. 172/2004 Z. z. ponecháva možnosť samosprávam miest a obcí uchádzať sa o tento majetok. Oproti súčasnému stavu sa mení len tá vec, že najskôr tento majetok sa bude odplatne ponúkať v troch kolách a až potom, ak nebude mať záujem nikto kúpiť tento majetok, tak môže byť prevedený, na základe rozhodnutia vlády môže byť tento majetok prevedený mestám a obciam. Samozrejme, pri týchto odplatných prevodoch sa môžu prihlásiť o kúpu aj samostatné mestá a obce ako právne subjekty. Čo sa týka znižovania cien, že prvá ponuka je minimálne za 100 % znaleckého posudku, potom tá druhá ponuka sa znižuje o 50 % a tretia ponuka o 70, tretie kolo o 70 % a potom to môže byť prevedené zadarmo na mestá a obce, je podobná ako aj v zákone č. 278/1993 Z. z., kde sú dve ponukové konania minimálne za stopercentnú hodnotu znaleckého posudku a potom sa ide na 50-percentnú cenu. Prečo sa navrhuje v tomto osobitnom zákone č. 172/2004 Z. z. znižovanie cien, teda to tretie kolo až o 70 %? Vychádzali sme zo skúseností, ktoré máme pri zbavovaní sa tohto prebytočného majetku, lebo ten majetok je niekde nelukratívny, nezaujímavý a aby sme získali aspoň tých 30 % zo znaleckej hodnoty majetku, ktorý sa odpredáva. Vždy to bude lepšie, ako to bolo doteraz, že štátny rozpočet z toho nemal ani korunu. Len v krátkosti sa chcem dotknúť toho, že je to nejaká skrytá privatizácia. Nie je privatizácia ako privatizácia. Je jednoduché sprivatizovať dobre fungujúce štátne monopoly a je veľmi ťažké získať určité finančné prostriedky za štátny majetok, ktorý je nepotrebný a ktorý je problematické predať. Čiže, to je umenie, získať finančné prostriedky za majetok, ktorý je nepotrebný a nadbytočný pre štát. Čo sa týka pána poslanca Farkasa, spomínal nejaké kasárne Nána. Aj v tejto novele zákona sú prechodné ustanovenia, ktoré hovoria, že všetky majetky, ktoré sú do 1. novembra, do 1. novembra sa ide podľa starého zákona, čiže to znamená, že všetky, je asi ešte 19 takýchto prípadov, budeme musieť riešiť podľa tohto znenia. Čiže ten majetok, všetkých týchto 19 prípadov bude musieť ísť do vlády, o ktorých vláda rozhodne, či to pôjde na samosprávu miest a obcí, alebo to nepôjde na samosprávu miest a obcí. Je pravda to, čo včera povedala pani poslankyňa Sabolová a to som veľmi rád, že to tu zaznelo, nemôžeme predsa vedieť, tie kasárne sú v jednotlivých mestách a obciach alebo v ich katastroch, kde sme nemohli vedieť, že bude primátor či už z opozície alebo z koalície. Čiže žiadnym spôsobom nemôžeme hovoriť, že sa to dáva buď koaličným, buď primátorom alebo starostom z koalície alebo primátorom alebo starostom z opozície. Máme rôzne prípady z minulosti, kde to bolo dávané aj koaličným, aj opozičným príslušníkom. Čo sa týka pána poslanca Kahanca, hovoril, že znalecké posudky môžu byť poddimenzované a rôznym spôsobom urobené inak, tak ja sám som vydal určité nariadenie na rezorte obrany, kde nad určitú hodnotu tohto majetku bude musieť byť urobený ešte jeden kontra znalecký posudok, ktorý buď potvrdí tú znaleckú hodnotu, alebo ju vyvráti. Samozrejme, do ponukovej ceny pôjde hodnota vyššieho znaleckého posudku. Ja som veľmi rád, že táto novela zákona splnila to, čo sa od nej očakávalo, teda ten súčasne platný zákon splnil, čo sa od neho očakávalo. Na mestá a obce sa dostal majetok v hodnote 1,8 mld. Sk, za bývalej vlády to bolo 1,5 mld. Sk a za súčasnej vlády to bolo 300 mil. Sk. Z informácií, ktoré mám z ministerstva financií, tak rozpočty obcí, rozpočty samospráv sa zvyšujú medziročne viac, ako sa zvyšuje medziročne rozpočet štátu, čiže štátny rozpočet. Čo sa týka pána poslanca Ivanča, hovoril, že by to mala byť nejaká daň za to, že v minulosti boli kasárne v mestách, že tieto kasárne a vojaci humpľovali mestá. No, pán Ivančo asi je z takého mesta, kde nemali nikdy posádku alebo ani nebudú mať posádku. Keď chodím na návštevy týchto jednotlivých posádok a jednotlivých kasární a útvarov, tak spoluprácu s ozbrojenými silami si samospráva veľmi chváli a sú veľmi radi, že tam môžu mať kasárne. Odhliadnuc od toho, že naozaj príjmy vojakov, príslušníkov ozbrojených síl nie sú zasa najnižšie a oni tam žijú a finančné prostriedky môžu nechávať v tom regióne, kde sú kasárne. Čo sa týka pána poslanca Slafkovského, hovoril, že urobí nejaký „pozmeňovák“, kde by sme to mohli definovať na verejný účel a tak ďalej. No, ono to existuje už teraz v súčasnom znení, v súčasne platnom znení zákona, kde aj vláda dáva, že tie mestá a obce to musia použiť na verejný účel. Máme niektoré prípady z minulosti, kde tieto mestá alebo samospráva to dostala zadarmo a niektorých častí týchto majetkov sa okamžite zbavila tým, že to predala alebo previedla na iné osoby. Aj zákon č. 278/1993 Z. z. o správe majetku štátu hovorí o tom, že tento majetok môže byť ponúknutý mestám a obciam alebo iným organizáciám na účely sociálne, účely zdravotnícke za úplne inú cenu, ako je cena podľa znaleckého posudku. Čo sa týka pána poslanca Fedora, tak tu mi dovoľte povedať, čoho sa tento zákon č. 172 a jeho novela, ktorú pripravili poslanci, netýka. Tento zákon sa vôbec netýka akciových spoločností. Akciové spoločnosti sa riadia jednak podľa Obchodného zákonníka a podľa vzorových stanov, ktoré boli stanovené, či už uznesením vlády, alebo, ktoré vyplývajú z jednotlivých rezortov zriaďovateľov týchto štátnych akciových spoločností. Čiže netýka sa táto novela ani nemocnice ministerstva obrany, ani Tatranských Matliarov sa netýka táto novela, netýka sa vôbec majetku, ktorý je uložený do akciových spoločností. Netýka sa dokonca tento zákon ani vojenských obvodov, netýka sa vojenského obvodu Javorina, vojenského obvodu Malacky, Kamenica nad Cirochou alebo vojenského obvodu výcvikového priestoru Lešť. Čiže táto novela sa naozaj týchto vecí vôbec netýka. Ja som veľmi rád, že táto novela tu je a pomôže naplniť sčasti štátny rozpočet. Tieto finančné prostriedky môžu byť potom použité podľa rozhodnutia vlády, či už je to na sociálne účely, či už je to na zdravotníctvo, alebo, či je to na určité nákupy v rámci rezortu ministerstva obrany. Predsa vláda vzišla z nejakých volieb a tá vláda rozhoduje asi najlepšie, kde tie finančné prostriedky v ktorom roku najviac treba. Ešte čo sa týka benefitov samosprávy miest a obcí, ktoré doteraz mali, že mohli tento majetok dostať zadarmo, tak tieto jednotlivé majetky, či už to boli kasárne, útvary a ďalšie nehnuteľnosti, boli budované zo štátneho rozpočtu z daní, z daní všetkých obyvateľov tejto republiky. A myslím si, že je veľmi dobré, že tieto finančné prostriedky, ktoré sa získajú z predaja týchto majetkov, budú prerozdelené vládou nielen tak, ako to bolo doteraz, že z toho benefitovali len niektoré mestá a obce, ale budú rozdelené pre osoh viacerých občanov tejto republiky. Toľko, vážený pán predsedajúci, ďakujem vám pekne.